יום שבת 8:30 בבוקר, שעה לא הגיונית, מי לעזאזל קובע טיול אופנועים בשעה כזו?? אמנם בחוץ זורחת השמש – יום אידאלי לטיולים,  אבל המיטה החמה מושכת  גם היא לחזור לשינה מתוקה. אולי במקום לצאת ממנה , נחלום על טיול??… נחלום למשל על קרוב ל-30 אופנועים, בשלל צבעים, צורות ,דגמים ורעש מפלטים יוצאים להם לכיוון צפון ביום אביבי שטוף שמש לכיוון צפון…המממ…. איזה חלום מתוק…

כמה שבועות לפני כן בביתם של קארין ואלחנן – 
אלחנן: הפעם אנחנו נוסעים לכיוון צפון, הכל פורח אחרי גשמי החורף. אני מציע שניסע לחיפה ונבקר בגן הבאהי, הגינון שם מדהים, המון פרחים ושבילים – חוויה של פעם בחיים.
קארין: נכון, ואם כבר נוסעים צפונה – למה ליסוע בכביש הישן?? אפשר לגוון ולרכב דרך להבות חביבה, ולאחר מכן לעלות בעליות של בית-אורן – דרך מקסימה מלאת פיתולים ונוף כרמל מקסים.
אלחנן –יש לי עוד רעיון לקינוח, נוכל לעשות תצפית משוויצריה הקטנה על נוף ההרים והמפרץ – ואם יהיה זמן – אולי טיול רגלי של כמה דקות לפני שיורדים לחיפה.

המשך החלום-
איזה חלום מדהים.. אחרי הנסיעה ההררית… חלום מוזר של נסיעה פתלתלה ברחובות חיפה?, רחובות חד סטריים? מראות משפחות מטיילות לאיטן ולפתע נתקלות בערימת אופנועים שואגת? פנייה ימינה? שמאלה? עלייה? ירידה? ושוב פעם עלייה? ביקור בגן הבאהים – הרצאה על המקום מתוך פרוספקט???
מממ… ועכשיו לחלק הנעים ביותר בחלום – ארוחת צהריים במסעדת גריל הונגרי… איזה חלום נעים…

כמה שבועות לפני כן – מתוך קטע שיחה בטיול ההכנה של קארין ואלחנן-
קארין:יש לי עוד הצעה, אחרי ארוחת הצהריים, במקום לחזור בדרך הישרה לתל-אביב, אפשר להמשיך דרך הצ'ק-פוסט ומשם להמשיך דרך צומת יקנעם עד צומת פוריידיס.
אלחנן: קארין, את גאונה, אפשר להתחתן איתך??
 (כאן כבר הגזמתי – הנה אני מתקן ומנסח שוב) – 
אלחנן: נכון קארין, יופי של הצעה, אפשר לתזמן כך שנעבר שם בדיוק בשקיעה. איזו דרך לסיים טיול.

אחר הצהריים  התעוררתי מהחלום… ומשום מה, היה חיוך של אושר מרוח לי על הפרצוף למרות שהגוף כאב, ומשום מה מחוג הדלק של האופנוע עבר (בכוחות עצמו??) ממצב מלא לריק…??

יובל קנון